કોઇ બિલ્ડરની સ્કીમ કે કોઇ શો-રૂમની આસપાસ પબ્લિક ટોઇલેટ આંખને અરુચિકર લાગે તો તત્કાળ જે તે વોર્ડના કોર્પોરેટરોની પેનલ તેને તોડી નાખવાની તંત્રને ભલામણ કરે છે. છેલ્લે મળેલી હેલ્થ કમિટીની બેઠકમાં પણ ગોમતીપુર અને સરસપુર-રખિયાલ વોર્ડના પબ્લિક ટોઇલેટને તોડીને દૂર કરવાની દરખાસ્તને મંજૂર કરાઇ હતી. શહેરમાં પબ્લિક ટોઇલેટ ઘટી રહ્યાં છે, પરંતુ આઘાતજનક બાબત એ છે કે પબ્લિક ટોઇલેટની સફાઇનો ખર્ચ વધી રહ્યો છે. શહેરનાં તમામ હયાત પબ્લિક ટોઇલેટ ગંદાં-ગોબરાં હોવા છતાં મ્યુનિ. તિજોરીમાંથી ખાનગી કોન્ટ્રાક્ટરોને દર વર્ષે રૂ. અઢી કરોડ સાફ-સફાઇ માટે અપાઇ રહ્યા છે. આ તો ઠીક સોનીની ચાલ ઓવરબ્રિજ નીચેના પબ્લિક ટોઇલેટમાંથી દારૂની કોથળીઓ મળી આવે છે. પરિણામે તંત્રને તેની ડિઝાઇન બદલવાની ફરજ પડે છે!